### Nota de premsa

## La Plataforma *Carrers per a Tothom* es manifesta a Barcelona per denunciar el greu perill que corren les persones cegues al Passeig de Gràcia després de la seva remodelació

Malgrat la pluja els més de 200 manifestants han continuat endavant amb la protesta cridant consignes com

“No ens fa cap gràcia el nou Passeig de Gràcia” o “Trias volem Carrers per a tothom”

**Barcelona, 14 de març de 2015**

La Plataforma *Carrers per a Tothom*, formada per entitats majoritàriament de persones amb discapacitat visual i amb el suport d’entitats que agrupen discapacitats diverses, s’ha manifestat avui, 14 de març a les 12:00, per exigir que s’apliquin mesures de seguretat i accessibilitat al carril de servei del nou Passeig de Gràcia. La manifestació s’ha iniciat al Palau Robert i ha finalitzat a la cantonada de Passeig de Gràcia amb Gran Via, davant el cinema Comèdia, on s’ha llegit en Braille un manifest que, a data de l’enviament d’aquesta nota, ja han signat 11 entitats si bé segueix obert a noves adhesions.El manifest el podeu trobar a www.carrersperatothom.cat

Malgrat la pluja, que s’ha anat intensificant, els més de 200 manifestants han continuat endavant amb la protesta cridant consignes com

“No ens fa cap gràcia el nou Passeig de Gràcia”, el lema de la pancarta acompanyat d’un signe de perill, “Per aquí no anem bé”, “Trias volem Carrers per a tothom” o “ciutat inteligent, carrers per a la gent” fent alusió a la proliferació de les polítiques de la Barcelona com a smartcity i que a vegades, com en aquest cas, deixa de banda les peticions de la ciutadania pel que fa la seguretat per a passejar pels carrers.

L’objectiu de la manifestació era fer públic el desacord de les persones cegues i amb baixa visió amb la forma com s’ha implementat el carril de servei del nou Passeig de Gràcia. Aquest carril no té cap senyalització tàctil ni visual que es pugui detectar ni amb els peus ni amb el bastó, la qual cosa provoca situacions d’inseguretat i de perill per als vianants amb discapacitat visual (i no només aquest col·lectiu), atès que es confón amb la vorera. L’Associació d’Usuaris de Gossos Pigall de Catalunya ha destacat que, a més, “els gossos pigall no poden detectar aquests matisos i per tant és un perill tant per a l’usuari com per al gos”.

La manifestació pretenia obtenir una resposta clara per part de l’Ajuntament de Barcelona pel que fa a quan i com es posaran mesures per a aconseguir que les persones cegues puguin passejar amb tranquil·litat per aquesta via i moltes d’altres, que actualment s’estan remodelant amb el “sistema de plataforma única” o “cota zero”, és a dir, sense voreres.

*Carrers per a tothom* ha posat de manifest que els espais urbans de plataforma única, sense rampes de desnivell o sense senyalització tàctil i cromàtica adient que separi l’espai de vehicles i el de vianants, suposen un greu perill i provoquen desorientació a les persones amb baixa visió i ceguesa. Algunes de les entitats de la plataforma, com l’ACIC, ja van advertir d’aquest perill el febrer de 2014, si bé les obres del Passeig de Gràcia varen continuar en la mateixa línia. Uns mesos més tard, al novembre de l’any passat, l’entitat feia públic el vídeo de 3 minuts “[a l’ACIC no ens fa cap gràcia el nou Passeig de Gràcia](https://www.youtube.com/watch?v=QxLQ4lqDZHs&feature=youtu.be)” que podeu veure en aquest enllaç.

Tot i el suport dels mitjans de comunicació, de la síndica de Greuges de Barcelona, i de nombroses entitats i partits polítics, El president d’aquesta entitat, José ángel carrey, ha explicat que “no hi ha hagut resposta ni propostes de solucions per part de l’ajuntament de la ciutat”.

Aquest fet, i la implementació de les plataformes úniques arreu, ha propiciat la creació de Carrers per a Tothom, per tal de dur a terme una reivindicació conjunta entre diverses entitats, que inclouen majoritàriament associacions de persones cegues però també d’altres de diverses discapacitats com ASENDINB o ECOM. Reproduïm a continuació el posicionament d'ECOM, exposat durant la manifestació, per la seva importància per tal de sumar esforços pel que fa al treball conjunt entre entitats de diverses discapacitats.

### Posicionament d’Ecom

“ECOM entén l’accessibilitat des dels valors de la diversitat humana i el disseny per a tothom, on el consens i el treball conjunt entre totes les parts implicades i la ciutadania és bàsic per a fer efectius aquests principis de disseny universal als nostres pobles i ciutats i als seus serveis.

És per això que es considera que , malgrat els carrers de plataforma única d’ús mixt (on poden circular alhora vianants i vehicles a la mateixa alçada) són una idea recollida legalment que pot millorar en alguns casos l’accessibilitat per a moltes persones (com pot ser en els carrers de vorera estreta), si el seu disseny no és adequat i no està convenientment senyalitzat, són un risc per a la integritat de tota la ciutadania.

És evident que un dels col·lectius directament perjudicats són les persones amb discapacitat visual, però també ho són les persones amb discapacitat auditiva que no senten els cotxes i els seus clàxons, les persones amb dificultat de comprensió que tampoc entenen la situació i per on ha de circular, qualsevol vianant que no conegui el carrer o hi transiti despistat, els infants que tampoc perceben quin és l’espai segur per a les persones que passegen...”

## Per a més informació, declaracions o entrevistes:

Assoc. Catalana per a la Integració del Cec (**ACIC**): Tel 689 069 431

Assoc. Discapacitat Visual Catalunya **B1+B2+B3**: Tel 93 447 04 04

Assoc. **Usuaris de Gossos Pigall** de Catalunya: Tel 692 502 424

**Web de *Carrers per a Tothom***: [www.carrersperatothom.cat](http://www.carrersperatothom.cat)

**Twitter**: @CarrersxTothom